
„Receptek” a tagozatváltás megsegítéséhez

Kulcsszavak: Tagozatváltás, átmenet, jó gyakorlat, inklúzió

A témaválasztásom egy korábbi kutatásom (2022) befolyásolta, melyben a tagozatváltás hatásait, nehézségeit és jelentőségét vizsgáltam. E kutatásom során alátámasztást nyert azon feltételezésem, hogy az alsó tagozatról a felső tagozatra való átmenet hasonló nehézségeket okoz a gyermekek számára, mint az óvoda-iskola átmenet. A tagozatváltás számos új kihívást jelent, például a tananyagok és tantárgyak számának növekedése, valamint az osztályban tanító pedagógusok számának emelkedése.
Az átmenet megkönnyítése érdekében szakirodalmakat kezdtem el kutatni, és olyan módszereket kerestem, amelyek segíthetnek a pedagógusoknak a gyermekek számára könnyebbé tenni a váltást. A szakirodalomban található módszerek alapján kérdőívet állítottam össze, amelynek célja, hogy mérje a vizsgált forrásokban szereplő gyakorlatok és módszerek alkalmazását. A kérdőíveket online formában, hólabda módszer juttattam el tanítókhoz, így összesen N=39 kitöltött kérdőív érkezett vissza.
Ezen kívül aktívan dolgozó pedagógusokkal készítettem interjút, akik megerősítették meglátásomat, hogy milyen eszközök alkalmazása lenne hasznos a tagozatváltás megkönnyítése érdekében. A szakirodalom, a kérdőíves válaszok és az interjúk alapján olyan módszert dolgoztam ki, amely segíthet áthidalni az esetleges nehézségeket. Fontosnak tartom, hogy olyan módszert alkossunk, amely lehetőséget biztosít arra, hogy a gyermekek számára könnyebbé váljon a tagozatváltás.
Bizonyságot nyert, hogy a szakirodalomban kevés anyag foglalkozik az általános iskolai tagozatváltás hatásaival a gyermekekre. A kutatás során azonban találtam olyan jó gyakorlatokat, amelyek nemcsak a tagozatváltás megkönnyítésére koncentrálnak, hanem az egyéni bánásmódot igénylő gyermekek inkluzív módon történő segítését is szem előtt tartják.
A kérdőíves kutatás eredményei alapján megállapítható, hogy bár a felső tagozatos pedagógusok részletes tájékoztatást kapnak a hozzájuk érkező gyermekekről a tanítóiktól, a személyes ismerkedés lehetősége ritka, vagy egyáltalán nem valósul meg.
A jó gyakorlatok alapján sikerült kidolgoznom egy olyan módszert, amelyet hosszú távon kipróbálhatok és eredményességét mérhetem. Azonban úgy gondolom, hogy a kutatásom további vizsgálatokat igényel, különböző szempontok szerint. Ilyen például a generációk közötti különbségek vizsgálata, mivel a módszerek kidolgozása során figyelembe kell venni a gyermekeket körülvevő környezetet, valamint a társadalmi és intraperszonális hatásokat.



